Dacia Logan

Το Dacia Logan είναι ένα μικρομεσαίο οικογενειακό αυτοκίνητο της κατηγορίας C, που κατασκευάζεται από τη ρουμανική αυτοκινητοβιομηχανία Dacia, θυγατρική της γαλλικής Renault, από το 2004 έως σήμερα. Τον Ιούλιο του 2008 υπέστη μια ελαφρά ανανέωση, ενώ το 2012 εισήχθη στις αγορές η δεύτερη γενιά του. Η τρίτη γενιά του μοντέλου κυκλοφόρησε στις 29 Σεπτεμβρίου 2020. Η πρώτη γενιά αντικατέστησε το εξαιρετικά γηρασμένο Dacia 1310, το οποίο σημειωτέον παραγόταν από το 1979 με μικρές αισθητικές βελτιώσεις και είχε βασιστεί στο Renault 12 του 1969.

 Πρώτη γενιά 

Η πρώτη γενιά του Logan κυκλοφόρησε τον Σεπτέμβριο του 2004. Αρχικά η Renault δεν σκόπευε να το εξάγει στη Δυτική Ευρώπη, αλλά τελικώς τον Ιούνιο του 2005 λανσάρισε μια κάπως ακριβότερη εκδοχή του στις αγορές αυτές, μεταξύ των οποίων και στην ελληνική. Ωστόσο, το Logan γνώρισε απρόσμενη απήχηση ακόμα και σε αυτά τα κράτη, καθώς προτιμήθηκε από αρκετούς υποψήφιους αγοραστές που επιζητούσαν την αγορά ενός οικογενειακού αυτοκινήτου χαμηλού κόστους ως καινούριο, αντί για μεταχειρισμένο υψηλότερου κόστους συντήρησης.

Ο αεροδυναμικός συντελεστής Cd της πρώτης γενιάς του μοντέλου ήταν 0,36.

 Εναλλακτικές ονομασίες 

Η κεντρική μονάδα παραγωγής του Logan πρώτης γενιάς ήταν η εγχώρια στο Mioveni, Ρουμανία, ενώ εργοστάσια παραγωγής του υπήρξαν επίσης σε: Κολομβία, Βραζιλία, Ρωσία, Μαρόκο, Ιράν, Ινδία και Νότια Αφρική. Ανάλογα με την αγορά διάθεσής του, κυκλοφόρησε με τις εξής ονομασίες:

 Dacia Logan: Ευρώπη, Μαρόκο, Λίβανος, Συρία και Τουρκία.
 Renault Logan: Ρωσία, Νότια Αμερική και στα περισσότερα κράτη της Αφρικής.
 Mahindra Renault Logan και μεταγενέστερα ως Mahindra Verito: Ινδία, Νεπάλ και Νότια Αφρική.
 Renault Tondar 90: Ιράν, από το 2007, ως προϊόν της κοινοπραξίας Renault-Pars Co.
 Nissan Aprio: Μεξικό, λόγω του καλύτερου ίματζ της Nissan στη συγκεκριμένη αγορά.

 Εκδόσεις 

Στην Ελλάδα κυκλοφόρησε στα εξής επίπεδα εξοπλισμού:

 Logan 1.4: Base, Ambiance, Laureate.
 Logan 1.5 DCi: Laureate.

+Κινητήρες Logan στην Ελλάδα Λίτρα  Κυβικάεκατοστά  Ίπποι  Μέγιστηταχύτητα  Επιτάχυνση0-100 km/h  Κατανάλωση(lt/100 km)  1.4 8V 1.390 cm³  75  162 km/h  13,0 sec  6,9 1.5 DCi  1.461 cm³  85  167 km/h  13,0 sec  4,6

 Άλλες εκδόσεις 

Το Logan πρώτης γενιάς διατέθηκε σε πληθώρα αμαξωμάτων και συγκεκριμένα ως 4-πορτο sedan, 5-πορτο station wagon, 5-πορτο van και 2-πορτο pick-up.

 Logan MCV 

To Logan MCV (Multi Convivial Vehicle) παρουσιάστηκε το 2006, στη Διεθνή Έκθεση Αυτοκινήτου στο Παρίσι, και αποτέλεσε την station wagon εκδοχή του Dacia Logan. Διατέθηκε σε 5-θέσιες και 7-θέσιες εκδόσεις (στην Ελλάδα μόνο ως 7-θέσιο) και έχει αποθηκευτικό χώρο από 200 έως 2.350 λίτρα, ανάλογα με τη διάταξη των καθισμάτων, καθώς και πλήθος μικρών αποθηκευτικών χώρων στις πόρτες και τα καθίσματα.

Από πλευράς μηχανικών μερών και κινητήρων, βασίστηκε στην 4-πορτη έκδοση σεντάν του Logan.

Οι πωλήσεις του ξεκίνησαν στη Ρουμανία τον Οκτώβριο του 2006 και στις υπόλοιπες χώρες στις αρχές του 2007. Η ανανεωμένη έκδοση παρουσιάστηκε το 2008. Μέχρι τον Ιούνιο του 2010 είχαν παραχθεί περισσότερα από 300.000 αντίτυπα σειράς Logan MCV.

Στη Ρωσία κυκλοφορεί από τον Ιούλιο του 2012 με το σήμα της AvtoVAZ / Lada, ως Lada Largus.

 Logan Pick-up 

https://web.archive.org/web/20131103220711/http://images.forum-auto.com/mesimages/320978/dacia-logan-pick-up-3.jpg

 Logan Van 

 Δεύτερη γενιά 

Η δεύτερη γενιά του Logan παρουσιάστηκε στο Σαλόνι Αυτοκινήτου του Παρισιού τον Σεπτέμβριο του 2012. Το ντιζάιν του ακολούθησε την φιλοσοφία του Dacia Sandero δεύτερης γενιάς, που αποκαλύφθηκε ταυτόχρονα στο ίδιο Σαλόνι, και ουσιαστικά πρόκειται για την hatchback εκδοχή του Logan.

Για πρώτη φορά το Logan δεύτερης γενιάς κυκλοφόρησε στη Ρουμανία, τον Νοέμβριο του 2012, με βασική τιμή τότε στα 6.690 ευρώ. Κατασκευάζεται στο Mioveni της Ρουμανίας, καθώς και στην Καζαμπλάνκα του Μαρόκου για τις αγορές της βόρειας Αφρικής. Στη δεύτερη γενιά δεν υπήρξαν εκδόσεις MCV και Van, καθώς είχαν ήδη αντικατασταθεί από τα Dacia Lodgy και Dacia Dokker. Υπάρχουν όμως εκτιμήσεις ότι μπορεί να προστεθεί μελλοντικά και έκδοση station wagon.

 Κινητήρες 

Με την εισαγωγή της δεύτερης γενιάς, προστέθηκε ένας νέος 3-κύλινδρος σε σειρά κινητήρας βενζίνης 0.9 λίτρων turbo, ισχύος 90 hp και ροπής 135 N·m. Οι άλλες δύο επιλογές είναι ένας βενζινοκινητήρας 1.2 λίτρων, διαθέσιμος και σε εκδοχή με υγραέριο, και ένας κινητήρας ντίζελ 1.5 λίτρων, σε δύο διαφορετικές εκδοχές ισχύος.

 Εξοπλισμός 

Μια άλλη σημαντική προσθήκη, ταυτόχρονα με την εισαγωγή του Logan δεύτερης γενιάς, ήταν ένα σύστημα δορυφορικής πλοήγησης Media Nav, το οποίο είχε εισαχθεί νωρίτερα την ίδια χρονιά στο Dacia Lodgy. Αποτελείται από οθόνη αφής 7 ιντσών και φέρει, επίσης, και λειτουργίες πολυμέσων (multimedia). Επιπλέον σημαντικές προσθήκες στο Logan ήταν: περιοριστής ταχύτητας, cruise control, αισθητήρας παρκαρίσματος πίσω, ενώ οι μπροστινοί και πλευρικοί αερόσακοι, το Σύστημα Αντιμπλοκαρίσματος Τροχών (ABS) και το Σύστημα Ελέγχου Ευστάθειας (ESP) έγιναν στάνταρ. Διατέθηκε, επίσης, και ένα κουμπί «Eco» στο ταμπλό, που βάζει μέγιστο όριο στροφών τις 4.000 στροφές το λεπτό, για λόγους μείωσης των εκπομπών καυσαερίων και της κατανάλωσης καυσίμου. Στο σαλόνι του μοντέλου έλαβαν χώρα σημαντικές αναβαθμίσεις και τοποθετήθηκαν καλύτερα υλικά, σε αντίθεση με το εμφανώς φθηνής αίσθησης σαλόνι της πρώτης γενιάς.

 Τρίτη γενιά 

Η τρίτη γενιά του Dacia Logan κυκλοφόρησε για πρώτη φορά, ταυτόχρονα με την τρίτη γενιά του Dacia Sandero, στις 29 Σεπτεμβρίου 2020.New 2021 Dacia Sandero revealed in official images

 Αναφορές 

 Βιβλιογραφία 
 Bernard Jullien, Yannick Lung, Christophe Midler: L’épopée LOGAN – Nouvelles trajectoires pour l’innovation. Published © Dunod, Paris, September 2012.
 Bernard Jullien, Yannick Lung, Christophe Midler: The Logan Epic. New trajectories for innovation. Foreword Carlos Ghosn; Translation by Alan Sitkin; Dunod, Paris, 2013, PDF-Datei, abgerufen am 25. Januar 2015, ISBN 978-2-10-058996-8.

 Εξωτερικοί σύνδεσμοι 

 Η επίσημη ιστοσελίδα της Dacia Ελλάδας
 James Ruppert. Not for U.S. Sale: 2005 Dacia Logan. AutoWeek, January 31, 2005.
 Gail Edmondson and Constance Faivre. Got 5,000 Euros? Need A New Car? BusinessWeek, July 4, 2005.
 Molly Moor. France's Renault Takes a Detour. The Washington Post, January 26, 2006.

Logan
Κατηγορία:Μικρομεσαία αυτοκίνητα
Κατηγορία:Ρουμανικά αυτοκίνητα
Κατηγορία:Αυτοκίνητα ράλλυ